**Parkanon kaupungin ja Kihniön kunnan välinen yhteistoimintasopimus työllisyyspalvelujen hoitamisesta**

1. **Sopimuksen osapuolet**

Parkanon kaupunki 0136311-0  
Kihniön kunta 0133862-8

1. **Sopimuksen tausta ja tarkoitus**

Työvoimapalvelujen järjestämisvastuu siirtyy kunnille työvoimapalvelujen järjestämisestä annetun lain (380/2023) mukaisesti 1.1.2025.

Parkanon kaupunki ja Kihniön kunta ovat yhdessä Hämeenkyrön kunnan, Ikaalisten kaupungin, Punkalaitumen kunnan ja Sastamalan kaupungin solmineet kuntalain (410/2015) 52 §:n mukaisen sopimuksen kuntien yhteisestä toimielimestä. Sopimus koskee työvoimapalveluiden järjestämisestä annetussa laissa säädettyjen työvoimapalveluiden järjestämisvastuuta. Tähän yhteistoimintamalliin ja -sopimukseen sitoutuneet kunnat muodostavat edellä mainitun lain mukaisen yhteistoiminta-alueen eli *Läntisen Pirkanmaan työllisyysalueen*.

Läntisen Pirkanmaan työllisyysalueella kuntalain 51 §:n mukaisena vastuukuntana toimii Sastamalan kaupunki, joka toimii lain edellyttämänä työvoimaviranomaisena. Järjestämisvastuussa oleva vastuukunta vastaa kuntalain 8 §:n 2 momentin mukaisesti palvelujen ja muiden toimenpiteiden yhdenvertaisesta saatavuudesta, tarpeen, määrän ja laadun määrittelemisestä, tuottamistavasta, tuottamisen valvonnasta ja viranomaiselle kuuluvan toimivallan käyttämisestä.

Sen estämättä, mitä kuntalain 8 §:n 2 momentin 5 kohdassa säädetään, järjestämisvastuussa oleva kunta voi sopia laissa tarkoitetun työvoimaviranomaiselle kuuluvan toimivallan käyttämisestä noudattaen mitä kuntalain 54 §:ssä säädetään sopimuksesta viranomaistehtävän hoitamiseksi (työvoimapalvelujen järjestämisestä annettu laki, 13 §).

Työllisyysalueen yhteistoimintasopimuksen mukaan työllisyysalueen sisälle voidaan muodostaa kahdesta tai useammasta kunnasta *vastuualue*. Tällä sopimuksella Parkanon kaupunki ja Kihniön kunta muodostavat työllisyysalueen sisälle oman vastuualueen ja sopivat tarkemmin työllisyyspalvelujen ja kotoutumispalvelujen hoitamisesta.

1. **Hallinnon ja päätöksenteon järjestäminen**

Läntisen Pirkanmaan työllisyysalueen yhteistoiminta-alueen kuntalain mukaisena yhteisenä toimielimenä toimii Sastamalan kaupungin organisaatioon perustettu *työllisyyslautakunta*, joka toimii Sastamalan kaupunginvaltuuston ja kaupunginhallituksen alaisuudessa. Lautakunta hoitaa muiden työllisyysalueen kuntien puolesta yhteistoimintasopimuksessa tarkoitetut kunnan työvoimaviranomaisen tehtävät noudattaen Sastamalan kaupungin hallintosääntöä ja muita sääntöjä, määräyksiä ja ohjeita.

1. **Työvoimapalvelut ja kotoutumispalvelut**

Työvoimapalveluiden järjestämisessä otetaan huomioon työllisyysalueen kuntien toiminta, työllisyysalueen väestörakenne, asiakkaiden palvelun tarve sekä muut palvelujen antamista koskevat olosuhteet.

Parkanon kaupunki ja Kihniön kunta muodostavat tällä sopimuksella työllisyysalueen sisälle yhteistoimintasopimuksen mukaisen *vastuualueen*, jolla Parkanon kaupunki tuottaa ne järjestämislain (380/2023) mukaiset julkiset työvoima- ja yrityspalvelut, jotka Sastamalan kaupunki on siirtänyt Parkanon kaupungin viranhaltijoille lähipalveluna tuotettavaksi. Pääasiallisena palvelupisteenä toimii Parkanon kaupungin keskustassa sijaitseva palvelupiste. Palveluja tuotetaan tarpeen mukaan myös Kihniön kunnan osoittamissa toimitiloissa Kihniössä. Lähipalveluita on Kihniössä maksimissaan kaksi kertaa viikossa.

Ne palvelut, joita ei tuoteta lähipalveluina, tuotetaan *keskitettyinä palveluina* joko vastuukunnan (Sastamalan) tai toisen työllisyysalueen toimesta.

Palveluiden tuottamisen periaatteena on yhdenvertaisuus koko työllisyysalueella.

1. **Valtiolta siirtyvä henkilöstö**

Valtiolta kuntiin siirtyvä henkilöstö sijoittuu työllisyysalueelle siten, että he siirtyvät työllisyysalueen kuntien palvelukseen työvoimaviranomaisina tekemään laissa työvoimapalveluiden järjestämisestä (380/2023) määritettyjä tehtäviä. Osa siirtyvästä henkilöstöstä keskitetään työllisyysalueelle vastuukunnan palvelukseen hoitamaan työllisyysalueen keskitettyjä tehtäviä tai palveluja ja osa siirtyy kuntiin. Koko henkilöstö siirtyy ensin vastuukunnan palvelukseen. Muihin työllisyysalueen kuntiin siirtyvä henkilöstö (10 htv) siirretään näihin kuntiin jatkoliikkeenluovutuksena vuoden 2025 aikana. Henkilöstöä ei siirry Kihniön kunnan palvelukseen, vaan Kihniöön palveluja tuottava henkilöstö siirtyy Parkanon kaupungin palvelukseen.

Työllisyysalueella tavoitteena on noudattaa yhteneväistä henkilöstöpolitiikkaa työvoimapalveluja tuottavan henkilöstön osalta.

1. **Talous ja kustannukset**

Työvoimapalvelujen järjestämisvastuu muodostaa kunnille uuden valtionosuustehtävän, johon kunnat saavat yleiskatteista valtionosuutta. Kuntalain 8 §:n 3 momentin mukaisesti jokainen kunta vastaa tehtäviensä rahoituksesta, vaikka järjestämisvastuu on siirretty toiselle kunnalle.

1. *Työttömyysetuudet*

Kumpikin sopijakunta vastaa sille kuuluvien työttömyysetuuksien kustannuksista.

1. *Työvoimapalvelujen rahoitus*

Yhteisen toimielimen talous on vastuukunnan vastuulla ja osa vastuukunnan talousarviota ja taloussuunnittelua. Työllisyyslautakunta tekee vastuukunnan valtuustolle esityksen yhteistoimintasopimuksen mukaisten tehtävien seuraavan kalenterivuoden talousarvioksi ja seuraavien vuosien taloussuunnitelmaksi.

Työllisyysalueen kirjanpidosta ja talouden hoidosta vastaa vastuukunta. Työllisyysalueella on vastuukunnan kirjanpidossa oma *tulosyksikkö*, jolla työllisyysalueen tuloja ja menoja seurataan.

Parkanon kaupungin ja Kihniön kunnan muodostaman vastuualueen lähipalvelun tuottamisesta aiheutuvat nettokustannukset jaetaan alla kuvatun mukaisesti. Kustannusten jakomallissa pyritään selkeyteen, läpinäkyvyyteen ja ennustettavuuteen. Kustannukset jaetaan seuraavin perustein.

1. Kustannuksista 50 prosenttia jaetaan sopijakuntien 18-64 -vuotiaiden asukasmäärän suhteessa. Lukuna käytetään talousarviovuotta edeltävän vuoden lopun (31.12.) lukua.
2. Kustannuksista 50 prosenttia jaetaan sopijakunnittain työttömien (laaja käsite) määrän suhteessa. Suhdeluku lasketaan edellisen talousarviovuoden kuukausien keskiarvona.

Maksuosuus pyöristetään lähimpään 0,1 prosenttiin.

Edellä mainitusta poiketen kohdistetaan suoraan sopijakunnille sellaiset kustannukset, jotka ovat aiheuttamisperiaatteella todennettavissa (esim. asiakaskohtaiset palvelut). Puhtaasti Kihniön lähipalvelun tuottamisesta aiheutuvat kustannukset (esim. matkakulut) laskutetaan toteutuneen mukaisesti täysimääräisesti Kihniöltä.

Jakoperusteita voidaan muuttaa sopijakuntien yhteisellä päätöksellä.

Parkanon kaupungin Kihniön kunnalle tällä sopimuksella tuottamien lähipalvelujen kustannukset perustuvat edellä mainittuihin jakoperusteisiin. Parkanon kaupungin kirjanpidossa on näille lähipalveluille oma kustannuspaikka, jonka kustannukset muilla tuotoilla vähennettynä jaetaan Parkanon ja Kihniön kesken edellä mainituilla jakoperusteilla.

Parkanon kaupunki ilmoittaa talousarviota varten lokakuun loppuun mennessä arvion tulevan vuoden kustannuksista Kihniön kunnalle.

Kihniön kunta suorittaa vastuukunnalle talousarvion perusteella määräytyvän maksuosuuden (1/12) kuukausittain. Parkano laskuttaa maksuosuudet kuukausittain. Vuoden lopussa maksuosuudet tasataan vastaamaan toteutuneita kustannuksia. Parkanon kaupungilla on oikeus periä korkolain mukaista viivästyskorkoa, mikäli maksuosuuksia ei suoriteta ajallaan.

Parkanon kaupunki raportoi Kihniön kunnalle taloudesta ja toiminnasta vähintään Parkanon kaupungin osavuosikatsausaikataulun mukaisesti.

Mahdolliset investoinnit rahoitetaan aiheuttamisperiaatteen mukaisesti sopijakuntakohtaisesti.

1. **Asiakkailta perittävät maksut**

Työvoimapalveluiden järjestämisestä annetun lain 6 §:n mukaan henkilöasiakkaille tarjottavat julkiset työvoimapalvelut ovat maksuttomia.

Työnantajille tarjottavat julkiset työvoimapalvelut ovat maksuttomia lukuun ottamatta työvoimapalveluiden järjestämisestä annetun lain 62 §:ssä tarkoitettua yhteishankintakoulutusta.

Viranomaisasiakkailta perittävät maksut määräytyvät työllisyyslautakunnan vahvistaman taksan mukaan. Maksujen perinnästä vastaa se, jonka toimivaltaan tehtävä tai palvelu kuuluu.

1. **Tietohallinto**

Parkanon kaupunki vastaa Parkanossa tällä sopimuksella palveluja tuottavan henkilöstön käyttämistä liittymistä sekä muista työvälineistä (mm. matkapuhelinliittymä, matkapuhelin, lisenssit, tietoliikenneyhteys työpisteelle sekä työasemakokonaisuus).

Työllisyysalueen työvoimapalvelujen tuottamisessa käytetään yhdenmukaisia tietojärjestelmiä.

Vastuukunta koordinoi sekä vastaa työllisyysalueen edellyttämien tietojärjestelmäratkaisujen hankinnasta sekä käyttöönotoista.

1. **Sisäinen valvonta ja riskienhallinta**

Riskienhallinnassa noudatetaan vastuukunnan toimintatapaa.

1. **Kiinteistöt (toimitilat), kalusto ja varusteet**

Parkanon kaupunki vastaa omista toimitiloista, kalustosta ja varusteista, jotka liittyvät vastuualueen tehtäviin. Kihniössä tuotettavien lähipalveluiden toimitiloista, kalusteista ja varusteista vastaa Kihniön kunta ml. niiden kustannukset.

1. **Asiakastietojen käsittely, asiakirjahallinta ja tietoturva**

Asiakastiedot ovat salassa pidettäviä julkisuuslain 24 §:n 1 momentin 25 kohdan mukaan.

Työvoimapalvelujen järjestämisestä annetun lain (380/2023) 123 §:n 3 momentin mukaan Parkanon kaupunki toimii vastuualueen yhteisrekisterinpitäjänä asiakkaidensa osalta. Parkanon kaupunki vastaa toiminnasta syntyvien tietojen luovuttamisesta, arkistoinnista ja salassapidosta lukuun ottamatta KEHA-keskukselle kuuluvaa vastuuta ja vastuukunnalle siirrettyihin tehtäviin liittyvää vastuuta.

Asiakirjahallinnassa noudatetaan Parkanon kaupungin toimintatapaa.

Tietoturvan ja tietosuojan osalta noudatetaan vastuukunnan sääntöjä ja ohjeistuksia kokonaisuutena. Vastuukunta vastaa keskitetysti työllisyyspalveluihin liittyvästä käyttöoikeushallinnasta (käyttöoikeuksien hakeminen valtion järjestelmiin).

1. **Ohjaus ja neuvottelumenettely**

Sastamalan kaupungin velvollisuutena on ohjata työllisyysalueen ja vastuualueen toimintaa siten, että työvoimapalvelut tuotetaan yhdenvertaisesti koko alueella.

Sastamalan kaupunki vastuukuntana seuraa omalta osaltaan koko työllisyysalueen kuntien vastuulle kuuluvien työttömyysetuuksien kustannuksia ja niiden muutoksia. Työllisyysalueen kunnat neuvottelevat vastuukunnan johdolla tarvittaessa toimenpiteistä, joita merkittävät työttömyysetuuksien kustannusten muutokset vaativat. Kihniön kunnalla on kuitenkin vastuu sille kuuluvien työttömyysetuuksien kustannuksista.

1. **Vakuutukset ja vahingonkorvausvastuu**

Parkanon kaupunki huolehtii siitä, että tämän sopimuksen mukaiseen toimintaan liittyvä vastuu- ja vakuutusturva on voimassa yhtäläisesti koko vastuualueella.

Tämän sopimuksen mukaiset tehtävien hoitamisesta mahdollisesti aiheutuvien vahinkojen vastuut määräytyvät vahingonkorvauslain perusteella. Työllisyysalueen vastuulla olevien keskitettyjen tehtävien ja palvelujen osalta vahinkojen kustannukset kirjataan yhteisiin kustannuksiin, jotka jaetaan kohdan 8 mukaisesti.

1. **Toimivalta häiriötilanteissa ja poikkeusoloissa**

Erityistoimivallan käyttöön ottamisesta ja sen edellytyksistä poikkeusoloissa tai normaaliolojen häiriötilanteissa on säädetty Parkanon kaupungin ja vastuukunnan hallintosäännössä.

1. **Yhteistoimintasopimuksen muuttaminen ja erimielisyyksien ratkaiseminen**

Sopimusta voidaan muuttaa sopijakuntien asianomaisten toimielinten yhtäpitävillä päätöksillä. Mikäli työllisyysalue muuttuu tai merkittäviä muutoksia tapahtuu toimintaympäristössä tai järjestämislaissa, sopimusta voidaan tarkistaa.

Sopimuksesta aiheutuvat erimielisyydet pyritään ratkaisemaan sopijakuntien välisillä neuvotteluilla. Mikäli yhteisymmärrykseen ei päästä, erimielisyydet käsitellään hallintoriita-asiana Hämeenlinnan hallinto-oikeudessa tai, mikäli asia ei kuulu hallinto-oikeuden toimivaltaan, asia käsitellään Pirkanmaan käräjäoikeudessa.

1. **Sopimuksen voimassaolo ja irtisanominen**

Sopimus tulee voimaan 1.1.2025 alkaen, kun molemmat osapuolet ovat sen allekirjoittaneet. Tämä sopimus voidaan allekirjoittaa myös sähköisesti. Sopimus on voimassa toistaiseksi.

Sopimuksen osapuoli voi kirjallisesti irtisanoa sopimuksen omalta osaltaan päättymään kalenterivuoden alusta lukien ilmoittamalla siitä toiselle sopijapuolelle vähintään kaksitoista (12) kuukautta aikaisemmin.

*Kuntien allekirjoitukset:*

**Parkanon kaupunki**

Aki Viitasaari Aleksi Saukkoriipi

kaupunginjohtaja hallinto- ja talousjohtaja

**Kihniön kunta**

Petri Liukku Kristiina Mäkelä  
kunnanjohtaja talous- ja hallintojohtaja